ব্যবস্থা হয়ে গিয়েছে। হাঁফ ছেড়েছেন শিক্ষামন্ত্রী পার্থ চট্টোপাধ্যায়।
মুখ্যমন্ত্রীর ইচ্ছা মেনে বিধানসভা ভোটের আগে স্কুলপড়ুয়াদের জন্য ৮০,০০,০০০ (আজ্ঞে হ্যাঁ, আ-শি-ল-ক্ষ) জুতোর ব্যবস্থা করার কথা ছিল। খানিকটা দেরি হলেও ‘জুতোদানে’র পদ্ধতি আবিষ্কার করে ফেলেছে রাজ্য সরকার। পাদুকা দেওয়ার প্রতিশ্রুতি পূরণ হচ্ছে অবশেষে। হাঁফ ছেড়েছে শিক্ষা দফতর।
সপ্তাহদুয়েক আগে বীরভূম থেকে বর্ধমানে যাওয়ার পথে কাঁকসায় পড়ুয়াদের খালিপায়ে স্কুলে যেতে দেখেন মুখ্যমন্ত্রী মমতা বন্দ্যোপাধ্যায়। পড়ুয়ারা জানায়, তাদের জুতো নেই। তৎক্ষণাৎ ফোনে শিক্ষামন্ত্রীকে মুখ্যমন্ত্রী নির্দেশ দেন, সাতদিনের মধ্যে প্রাথমিকের ছাত্রছাত্রীদের পায়ে জুতো দিতে হবে। রাজ্যের সবক’টি প্রাথমিক স্কুলে প্রথম থেকে চতুর্থ শ্রেণি পর্যন্ত জুতো বিলির জন্য প্রায় ১৫৪ কোটি টাকা বরাদ্দের প্রস্তাব তড়িঘড়ি মন্ত্রিসভার বৈঠকে পাশও করিয়ে নেন মুখ্যমন্ত্রী। কিন্তু ফাঁপরে পড়ে শিক্ষা দফতর। অত অল্প সময়ে বিপুলসংখ্যক জুতোর ব্যবস্থা হবে কী করে!
এক সপ্তাহের মধ্যে ব্যবস্থা হয়নি।
তবে সরকারের সাম্প্রতিক সিদ্ধান্ত বলছে, অন্তত বিধানসভা ভোটের আগে জুতোদান শুরু করা যাবে। সেই সিদ্ধান্ত অনুযায়ী দরপত্র (টেন্ডার) সংক্রান্ত সাতজনের একটি কমিটি তৈরি করেছে শিক্ষা দফতর। নেতৃত্বে স্কুলশিক্ষাসচিব অর্ণব রায়। এখনও পর্যন্ত নামজাদা ১০টি জুতো প্রস্তুতকারক সংস্থা টেন্ডার প্রক্রিয়ায় অংশ নিতে আগ্রহ দেখিয়েছে। তাদের মধ্যে যে সংস্থাকে বেছে নেওয়া হবে, তারাই ৮০ লক্ষ জুতো তৈরি করে স্কুলগুলিতে সরবরাহ করবে। প্রাথমিকের পড়ুয়াদের জন্য ১ থেকে ৪ নম্বর জুতো তৈরি হবে। জুতোর গুণমান পরীক্ষার জন্যও একটি কমিটি থাকবে। সর্বোপরি গোটা প্রক্রিয়ার উপর নজর রাখবে সরকারি কমিটি।
প্রশাসনের অন্দরের খবর, ২৮ ফেব্রুয়ারির মধ্যে স্কুলগুলিতে জুতোদানের কাজ শুরুর নির্দেশ দেওয়া হয়েছে। কারণ, তারপর যে কোনও দিন বিধানসভা ভোটের বিজ্ঞপ্তি জারি করতে পারে নির্বাচন কমিশন। তখন প্রক্রিয়াটাই আটকে যাবে। ফলে জুতোদানে কোনও বিলম্ব চাইছে না সরকার। এক আধিকারিকের কথায়, ‘‘বিজ্ঞপ্তি প্রকাশের আগে একবার প্রক্রিয়া চালু হয়ে গেলে তা আর থামিয়ে দেওয়া যাবে না। তাই এখন যে কোনওভাবে অন্তত জুতো বিতরণটা শুরুর উপর জোর দেওয়া হচ্ছে। পরে দরকার হলে গতি কমানো হবে। মাপের হেরফের হলে পরে জুতো বদলেও দেওয়া হবে।’’
শিক্ষামন্ত্রীও মঙ্গলবার বলেন, ‘‘যত দ্রুত সম্ভব জুতো তৈরির নির্দেশ দেওয়া হয়েছে।’’ প্রথমে স্থির হয়েছিল, ২১ দিনের টেন্ডার প্রক্রিয়ায় ঢুকবে না সরকার। কারণ তা সময়সাপেক্ষ। স্কুলগুলিকে অগ্রিম টাকা দেওয়া হবে। স্কুল কর্তৃপক্ষ ওই টাকায় ছাত্রছাত্রীদের জুতো কিনে খরচের নথি পরে শিক্ষা দফতরে জমা দেবেন। কিন্তু তার পরে ঠিক হয়, দরপত্র ডেকে সরকারই পুরো প্রক্রিয়ার তদারকি করবে।
হবুচন্দ্র-গবুচন্দ্রের আমলে ‘জুতা আবিষ্কার’ হয়েছিল। এই আমলের পাদুকাপুরাণে আবিষ্কৃত হল ‘জুতোদান’!